Teatmeteosed  ütlevad, et kindral Einseln on sündinud 25. oktoobril 1931 Tallinnas, läks koos emaga 1944 Saksamaale ja alates 1949 elas USA-s. Teenis 1951-1985 USA relvajõududes, lõpetas 1968 Washingtoni ülikooli, 1969 USA armee staabikolledzhi ja 1977 Ameerika kõrgema sõjakooli. On sotsiaalteaduste magister. Võttis 1951-1953 osa Korea sõjast ja 1971-1972 osales Vietnami sõjas. Vapra ning vabadust ja õiglust armastava mehena astus ta, relv käes, vastu Hiina ja N.Liidu kommunismi ekspansioonile. 1982-1985 oli USA Vaikse ookeani väejuhatuse peainspektori asetäitja koloneli auastmes.    Pärast Eesti taasiseseisvumist sidus ta oma elu taas sünnimaaga ja naases Eestisse, asudes innukalt üles ehitama Eesti kaitseväge. 1993. aasta maist 1995.aasta lõpuni oli ta Eesti kaitseväe juhataja, teenides Eesti kaitsejõududes välja kõrgeima auastme tunnismärgi - kindralipagunid. Kindraleid on Eesti Vabariigil läbi aegade olnud ainult kaks: Vabadussõja  sangar Johan Laidoner (1939) ja taasiseseisvunud Eesti kaitseväe ülesehitaja Aleksander Einseln (1995).